**Айна́равічы** (трансліт.: *Ajnaravičy*, руск.: Айнаровичи) — вёска ў Лагойскім раёне Мінскай вобласці. Уваходзіць у склад Янушкавіцкага сельсавета.

Назва
-----

Назва адыменная, ад двухасноўнага балцка-літоўскага імя *Ei-nor'as.* У літоўскай антрапаніміі вядомыя адпаведныя іменныя асновы *Ei-* i *Nor-.*

Гісторыя
--------

Першае ўпамінанне Айнаравічаў адносіцца да 1526 года. У 1567 годзе вёска згадваецца ў попісе войска Вялікага Княства Літоўскага як шляхецкая ўласнасць у Менскім павеце. У XIX стагоддзі — вёска ў складзе маёнтка Мураваны Двор, уласнасць памешчыкаў Няплюевых. У 1816 годзе вёска, 157 рэвізскіх душ, і засценак, 5 рэвізскіх душ мужчынскага полу належалі стацкаму саветніку Івану Няплюеву. З 1838 года ўласнасць генерал-маёра Сцяпана Смаляка і яго жонкі Кацярыны. У 1846 годзе ў вёсцы 38 двароў, 219 жыхароў, вадзяны млын (2 паставы). Паводле рэвізіі 1857 года вёска, цэнтр Айнаравіцкай воласці, у 1870 годзе ў Гайна-Слабодскай воласці Барысаўскага павета Мінскай губерні.

У пачатку XX стагоддзя 26 гаспадарак, якія валодалі 834 дзесяцінамі зямлі, адносіліся да Гайна-Слабодскай сельскай грамады. У 1909 годзе — 96 двароў, 522 жыхары, у 1917 годзе — 112 двароў, 665 жыхароў. У 1941 годзе — 117 двароў, 472 жыхары. У Вялікую Айчынную вайну карнікі знішчылі 10 двароў, 228 жыхароў вывезлі ў Германію, 44 вяскоўцы загінулі на фронце, 2 у партызанскай барацьбе. У баях за вызваленне вёскі ў 1944 годзе загінулі 2 партызаны і 2 савецкія воіны. У 1969 годзе 115 двароў, 331 жыхар. Да 14 красавіка 1959 года вёска ўваходзіла ў склад Гайненскага сельсавета. У 2003 годзе 55 двароў, 105 жыхароў, у складзе калгаса «Янушкавічы».

Насельніцтва
------------

* 2010 год — 71 чалавек
* 2003 год — 105
* 1999 год — 125
* 1969 год — 331
* 1969 год — 331
* 1941 год — 472
* 1917 год — 665
* 1909 год — 522
* 1846 год — 219

Помнікі
-------

### Курганны могільнік

На паўднёва-заходняй ускраіне вёскі 12 абкладзеных камянямі курганоў дыяметрам 6—8 м, вышынёй — 0,6—1,1 м.

Зноскі
------

1. ↑  Назвы населеных пунктаў Рэспублікі Беларусь: Мінская вобласць: нарматыўны даведнік / І. А. Гапоненка, І. Л. Капылоў, В. П. Лемцюгова і інш.; пад рэд. В. П. Лемцюговай. — Мн.: Тэхналогія, 2003. — 604 с. ISBN 985-458-054-7. (DJVU). Сустракаецца таксама варыянт **Эйна́равічы**
2. ↑  Рашэнне выканкома Мінскага абласнога Савета дэпутатаў працоўных ад 14 красавіка 1959 г. // Збор законаў, указаў Прэзідыума Вярхоўнага Савета Беларускай ССР, пастаноў і распараджэнняў Савета Міністраў Беларускай ССР. — 1959, № 5.
3. ↑  Айнаравічы // Памяць: Гіст.-дакум. хроніка Лагойскага раёна. У 2 кнігах.Кн. 2-я. — Мн.: БелЭн, 2004. С. 398
4. ↑  Я. Г. Звяруга. Помнікі археалогіі // Памяць: Гіст.-дакум. хроніка Лагойскага раёна. У 2 кнігах.Кн. 1-я. — Мн.: 2003. С. 33

Спасылкі
--------

| ⛭**Янушкавіцкі сельсавет** |
| --- |
| Цэнтр | Янушкавічы |
| Аграгарадкі | Калачы |
| Вёскі | Айнаравічы ·  Альхоўка ·  Аскрышына ·  Бабры ·  Барыскі ·  Баяры ·  Бухнавічы ·  Вялікія Бясяды ·  Вяпраты ·  Губенічы ·  Дашкі ·  Дзяніскі ·  Жабічы ·  Жылічы ·  Казлеўшчына ·  Камуна ·  Канікавічы ·  Карпілаўка ·  Крамянец ·  Малыя Бясяды ·  Малыя Янушкавічы ·  Мачулішча ·  Мышкавічы ·  Мышыцы ·  Падваране ·  Панышы ·  Паўляняты ·  Рацькавічы ·  Саўдзеневічы ·  Сліжына ·  Стайкі ·  Сярпішчына ·  Трусавічы ·  Харужынцы ·  Якубавічы Баравыя ·  Якубавічы Гаравыя |